واب ءِ کردار اَسیلّیں مردے
مردے اَتکگ گوں وتی زُمزُمیں ھیداں ھلک ءَ
چاریں آتراپاں ابیرے شنگ اِنت
ھلک ءِ ھیرانی ءِ بازگَشتاں دمے مُلما بیت
جُستی وش اَتکاں کرارے مار ایت
روچ ءَ چار ایت پدا دست ءِ لکیراں چار ایت
نام ءُ نسبانی لَڑیں ھار بُج اَنت
زندگی ، جُنز، سپر ، واب میان ءَ کاینت
دُرائیں پسّہ پہ گْومے مرد ءِ زبان ءَ کاینت
دستے بُرز ءَ کنت گُش ایت!
“زنداِنت زیبائیں سکین ساھگیں اوپار ءُ سواد
زندگی پروش نہ وارت
ءُ سپر رُژن ءِ سمندانی کراریں ایسار
آ سپر راستی ءِ باوست ءُ نسیب ءِ منزل !
آ سپر واھگ ءُ وابانی مراد ءِ ھاسل !
آ سپر تاب نہ وارت”
وائے بے زانگی کہ ھلک اَجب ھیران اِنت
لبز ءُ مانا ءُ بزانت ءِ دُرائیں پراھگ ھورکاں
ھلوت ءُ گپّ سَلاہ جُست دُرائیں ھاموشاں
چیزے منتگ گڑا آ مردکہ ءِ بچکند اِنت
دُور کوھے ءِ گِر ءَ جُستے ءِ پاد دنز سْرپ اَنت
جست ءِ پد گوانکاں ھشیم جکسین اَنت
“جُنز ءِ کسّہ ءَ بکن؟
واب ءِ اوتاگاں بہ پرّیچ ءُ مانا ءِ شوھاز
شاتی ءِ گپّ ءَ بجن
ءُ بگش!
کسمت ءِ تنّ کدی بیت سیر آپ ؟”
جُست ءِ پسّہ ھما سھت ءَ چہ ھمے مرد ءِ زبان ءَ در کہ اِت
“جُنز ءِ رُژنائی ءِ دروَنت چو نَسک ءَ نکش اَنت
واب ءِ گِیھان ءَ تئی باج ءِ ستارہ بُرز اَنت
شندیں آدینک تئی شاتی ءِ اکساں شنز اَنت
کور ءُ کانیگ تئی کسمت ءِ پیژگاہ ءَ شل اَنت”
لھمیں بْرمشے منی گوشانی سما ءَ جَلّ اِت
واب ءَ پادا دگہ روچے اتکگ
من کہ پاد اَتک آں داں نَسکے منی دلبند ءَ پچ اِنت
اے وَ نطشے ایں گوں زِرتشت ءِ اسیلّیں گپّاں
لوٹ اِت جیڑاں ھما واب ءَ ھما واب ءِ گپّاں
جارے شیپ گِپتگ اَت ھلک ءِ دمکاں
ھلک ءِ چاراھے ءِ گِیھانیں مُج ءَ
گواتی بامردے ءَ کِشکانی پدے ھُپّ کتگ
مُچّی یے رُمب اتگ گوں نکش ءُ لکیرانی لد ءَ
ھلک ءِ دوداناں وتی لِزّت ءِ پادرواِش کتگ
شاہ ابن شین